Suurten tunteiden kisat

Siisti fiilis! Olen onnellinen! Jes!
Siinä muutama poiminto päättyneiden Tokion olympiakisojen suorituspaikoilta. Ne kertoivat  tunteiden purkauksista onnistuneiden suoritusten jälkeen.
   Oi miten ihanaa, saatettiin televisioidenkin äärellä huudahtaa.
   Tokion kisat olivatkin tunteiden kisat. Tietysti suurta tunnetta on ollut aikaisemminkin olympianäyttämöillä, meidän omissa kisoissammekin 1952,  mutta nyt Tokiossa koettiin jotakin uuden syntymistä. Ehkä tähän oli vaikuttamassa korona-aikakin, kun päästiin nyt kisailemaan ja ottamaan tunteet mukaan.
   Tämä kertookin tunteiden todellisen puolen – sen että me ihmiset kaikkialla tarvitsemme toisiamme; olla toistemme lähellä ja tuntea yhteistä onnistumista.
   Jos haluamme tietää, mitä tunne todellisuudessa on, niin siihen kai voimme  sanoa, että tunteet kuuluvat kaikkeen tekemiseemme. Tunteet tulevat ja menevät, mutta ovat meissä  laajana kirjona ilossa ja murheessa ja monessa muussa. 
   Ottamatta suuremmin kantaa olympialaisten jatkuvuuteen ja siihen oikeutettuun kritiikkiin, mikä on kohdistunut olympialiikkeen viime vuosien asioiden hoitoon, niin kuitenkin on todettava, että olympiakisoilla on edelleenkin hyvä tarkoitus. Se on tuota yhteistä tunnetta ja sen jakamista.
   Olympialiike ei ole enää erillinen saareke maailmassa. Se on kytköksissä monin tavoin valtioiden yhteiskuntiin sekä maailman talousmahteihin. Tässä tilanteessa KOK:lta odotetaan nyt ainakin sen omaa selvitystä, miten järjestö jatkaa eteenpäin.
   Oikeastaan se jo sanotaankin KOK:n syntysanoissa, kun niissä tehtäväksi asetetaan urheilun aseman korostaminen rauhan ja ihmisyyden palveluksessa.
   Tunnetta on siten tarvittu noidenkin sanojen kirjoittamiseen, ja se oli aistittavissa vielä Tokion kisakasvoiltakin.
                                                          ***
Kahteen pronssiin oli Suomen tyytyminen näissä kisoissa. Se oli kuitenkin tuplasti parempi edellisiin olympialaisiin. Mitaleille ylsivät Matti Mattsson uinnissa ja Mira Potkonen nyrkeilyssä.
   Nuorentunut Suomen edustusjoukkue saattoi olla jokseenkin tyytyväinen kokonaistulokseen, jossa oli useita kymmenen parhaan joukkoon yltäneitä suorituksia sekä myös Suomen ennätyksiä.
   Ehkäpä suomalaiset näkymät seuraaviin kisoihin antavatkin uutta toiveikkuutta. Toivotaan niin.

RISTO HIRVONEN